Z A P I S N I K
s 15. sjednice Vijeća Mjesnog odbora Mimara
održane 31. kolovoza 2022. godine
u prostorijama MO Mimara, Vodnikova 15, s početkom u 18 sati


U 18 sati počinje 15. sjednica Vijeća Mjesnog odbora Mimara. Prisutni članovi Vijeća Mjesnog odbora (MO) Mimara su Ana Podnar, Lina Budak, Nada Jagetić i Iva Špoljar Šarić.

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.


DNEVNI RED

1. Zahtjev za korištenje prostora Mjesnog odbora „Mimara“- Rotarakt klub Zagreb Centar 
1. Upiti građana
1. Razno

Isti je prihvaćen te predsjednica Vijeća MO Mimara otvara raspravu o zapisniku s 14. sjednice Vijeća MO Mimara. Kako primjedbi na zapisnik nema, Vijeće jednoglasno prihvaća zapisnik s 14. sjednice Vijeća MO Mimara održane 18. srpnja 2022. godine.


1. Predsjednica Vijeća obavještava članove o primljenom zahtjevu za korištenje prostora Mjesnog odbora „Mimara“- Rotarakt klub Zagreb Centar. Riječ je o neprofitnoj udruzi mladih koji promiču osnovne ljudske vrijednosti u zajednici u kojoj živimo. Organiziraju projekte koji služe zajednici te potiču i profesionalan razvoj. Kako je njihov dosadašnji prostor stradao u potresu, traže novi prostor za održavanje sastanaka za do 15 članova.

Članovi MO Mimara raspravljaju o zahtjevu i zaključuju da prostor MO Mimara nije adekvatan budući da za jedini stol za sastanke stane najviše 8 osoba. 

2. Predsjednica Vijeća obavještava članove da u proteklom razdoblju nije bilo upita građana. Stigla je samo zamolba za sastanak od gđe Ive Barun iz tvrtke Hd Navigatio d.o.o. koja nam želi predstaviti njihove ideje o izgradnji sportske infrastrukture za mlade na području našeg mjesnog odbora (pumptrack poligon). Zakazan je sastanak za 14. rujna 2022. u 17h. 

3. Pod točkom Razno, Predsjednica Vijeća obavještava članove o zaprimljenom dopisu Gradskog ureda za mjesnu samoupravu u kojem nas obavještavaju o povećanju cijena održavanja nerazvrstanih cijena za oko 13%. 
Vezano za radove, predsjednica Vijeća obavještava članove da su 25.8. završeni radovi uređenja istočne strane kolnika na Mažuranićevom trgu koji su uvršteni u Plan komunalnih aktivnosti nakon što je odlučeno da se odustaje od parcijalnog uređenja trga oko HNK. Isto tako, u srpnju su postavljeni novi betonski stolovi za stolni tenis u Crnatkovoj ulici. Na Srednjoškolskom igralištu postavljene su klupe s naslonom i bez naslona. Znak za zabranu pasa još nije postavljen. Od planiranih aktivnosti za ovu godinu unutar područja MO Mimara preostaje još zamjena opločenja i rubnjaka te postava znaka zabrane za pse na Mažuranićevom trgu. Od uređenja istočne strane Marulićevog trga se ove godine odustalo zbog konstrukcijske obnove obje zgrade Fakulteta kemijskog inženjerstva i tehnologije na tom trgu. 
Predsjednica Vijeća obavještava članove da je 12. kolovoza poslala prijedloge Prioriteta za PKA 2023. godine, pri čemu su izbačeni radovi uređenja nogostupa u Pierottijevoj ulici budući da je nogostup još uvijek u dobrom stanju. 
Predsjednica Vijeća obavještava članove o 12. koordinaciji predsjednika Vijeća Gradske četvrti Donji grad i predsjednika Vijeća Mjesnih odbora, održanoj 28.07.2022. godine. Istaknuto je da Europski tjedan mobilnosti traje od 16. do 22.9., a Dan Donjeg grada je 23.9. te će u tom razdoblju do 25.9. biti probno zatvorena Masarykova ulica za vozila. Što se tiče grafita, započelo se s pilot-projektom uklanjanja grafita u Vodnikovoj ulici i na pojedinim gradskim objektima. Ispituje se učinak uklanjanja i procjenjuje koje će rješenje biti troškovno isplativije za Grad. U tijeku je i obilazak potencijalnih lokacija za klamerice te su g. Faberu proslijeđene lokacije o kojima smo govorili na prethodnoj sjednici: ispred Novinarskog doma i ispred OŠ Izidor Kršnjavi. Vezano za besplatni ulaz u Botanički vrt, navedeno je da je ponedjeljkom i utorkom ulaz besplatan (kada vrt radi od 9-14.30h), a inače je karta 10 kn. Što se tiče pomoći građanima na način da ponudi niže cijene za orezivanje drveća u privatnim dvorištima građana ili da im se dozvoli da si sami pronađu povoljnije izvođače (npr. rušenje jednog drva košta i po 20.000 kuna), navodi se da to nije istina, da se mogu angažirati vanjski izvođači. 
Trenutno je otvorena jedinstvenu ponudu podružnica Zagrebačke ceste i Zrinjevac 
uređenja okoliša za stambene zgrade, koja uključuje cjelokupno uređenje zelenih te betonskih i asfaltnih površina uz popločavanje pločnika, staza, šetnica i slično.


Predsjednica Vijeća obavještava članove da je uklonjena terasa restorana Berubambi na Marulićevom trgu (ugao Marulićevog trga i Žerjavićeve) nakon višemjesečnih peripetija i zaključaka. Radnici su uklonili terasu u prisustvu dva komunalna djelatnika. 
U nastavku se raspravlja o aktualnostima na području MO Mimara, o već donesenim zaključcima te o njihovom izvršenju. Članovi MO Mimara ističu kako nemaju nikakve povratne informacije o zaključcima te mole Vijeće Gradske četvrti da ih obavijest o istima. 
Donose se sljedeći zaključci: 
· MO Mimara traži od Gradske četvrti uklanjanje praznog kioska s frižiderom u Vodnikovoj ulici jer kiosk mjesecima ne radi i samo zauzima prostor nogostupa namijenjen pješacima.

· MO Mimara traži od Gradske četvrti uklanjanje ZET-ovog kioska na Mažuranićevom trgu koji je zatvoren i ne radi ili stavljanje istog u funkciju.

· MO Mimara traži od Gradske četvrti rješavanje problema s beskućnima koji spavaju u Crnatkovoj te ispred hotela Westin i muzeja Mimara i obavještavanje Centra za socijalnu skrb Zagreb – Podružnice Centar o uočenom problemu naših sugrađana koji nemaju krov nad glavom.  

· MO Mimara traži od Gradske četvrti sprečavanje prometa (vožnje) vozilima po Rooseveltovom trgu (ispred muzeja Mimara) postavljanjem pomičnih žardinjera ili slično. Tamo se ponekad zaustavljaju školski autobusi, ali to nije svakodnevno te bi za to trebalo koristiti autobusnu stanicu na Mažuranićevom trgu. 

· MO Mimara traži od Gradske četvrti rješavanje problema nepropisnog parkiranja na mjestima koja nisu predviđena za parkiranje kao i zabrane vožnje po nogostupu (provođenje propisa/opominjanjem, kažnjavanjem/, postavljanjem žardinjera ili slično)

· MO Mimara traži od Gradske četvrti hitno rješavanje problema nepropisnog parkiranja automobila na pločniku ispred i oko noćnog kluba H2O, kao i na nogostupu ispred istočne strane hotela Westin (u dijelu ispred noćnog kluba Ray i trgovine DM), a sada i južnije po zelenoj površini.

· MO Mimara traži od Gradske četvrti postavljanje lanca ispred Državnog arhiva na Marulićevom trgu kako bi se spriječilo parkiranje po parku.

· MO Mimara traži od Čistoće redovito čišćenje stajališta za tramvaje u Savskoj, Vodnikovoj i na Rooseveltovom trgu budući da su nadstrešnice na tim stanicama izrazito prljave.

· MO Mimara traži od Čistoće redovito čišćenje i pranje obje strane Crnatkove ulice uključujući i južni dio nogostupa koji je odvojen zelenom površinom od ceste.

Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u 28. rujna 2022. godine u 18.00 sati. 

Sjednica je završila u 19:10 sati. 

Zapisnik vodila: Iva Špoljar Šarić

Zagreb, 31.kolovoz 2022.

